CELEX: 52020PC0427
Language: el
Date: 2020-08-21
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης κατά την 66η σύνοδο της επιτροπής του εναρμονισμένου συστήματος του Παγκόσμιου Οργανισμού Τελωνείων όσον αφορά την προβλεπόμενη έγκριση γνωμοδοτήσεων για την κατάταξη, αποφάσεων κατάταξης, τροποποιήσεων των επεξηγηματικών σημειώσεων του εναρμονισμένου συστήματος ή άλλων γνωμοδοτήσεων για την ερμηνεία του εναρμονισμένου συστήματος και συστάσεων για την εξασφάλιση της ομοιομορφίας στην ερμηνεία του εναρμονισμένου συστήματος βάσει της σύμβασης για το εναρμονισμένο σύστημα

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 21.8.2020
            COM(2020) 427 final
            2020/0201(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης κατά την 66η σύνοδο της επιτροπής του εναρμονισμένου συστήματος του Παγκόσμιου Οργανισμού Τελωνείων όσον αφορά την προβλεπόμενη έγκριση γνωμοδοτήσεων για την κατάταξη, αποφάσεων κατάταξης, τροποποιήσεων των επεξηγηματικών σημειώσεων του εναρμονισμένου συστήματος ή άλλων γνωμοδοτήσεων για την ερμηνεία του εναρμονισμένου συστήματος και συστάσεων για την εξασφάλιση της ομοιομορφίας στην ερμηνεία του εναρμονισμένου συστήματος βάσει της σύμβασης για το εναρμονισμένο σύστημα
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.Αντικείμενο της πρότασης
            
            
               Η παρούσα πρόταση αφορά την απόφαση για τον καθορισμό της θέσης που πρέπει να ληφθεί εξ ονόματος της Ένωσης κατά την 66η σύνοδο της επιτροπής του εναρμονισμένου συστήματος (επιτροπή του ΕΣ — HSC) του Παγκόσμιου Οργανισμού Τελωνείων τον Σεπτέμβριο του 2020.
            
            
               2.Πλαίσιο της πρότασης
            
            
               2.1.Η διεθνής σύμβαση για το εναρμονισμένο σύστημα περιγραφής και κωδικοποίησης εμπορευμάτων
            
            
               Η διεθνής σύμβαση για το εναρμονισμένο σύστημα περιγραφής και κωδικοποίησης των εμπορευμάτων έχει ως στόχο να διευκολύνει το διεθνές εμπόριο και τη συλλογή, τη σύγκριση και την ανάλυση στατιστικών στοιχείων, ιδίως εκείνων που αφορούν το διεθνές εμπόριο. Περιλαμβάνει ως παράρτημα την ονοματολογία του ΕΣ, η οποία είναι ένα διεθνές εναρμονισμένο σύστημα που επιτρέπει στις συμμετέχουσες χώρες να κατατάσσουν επί κοινής βάσης τα εμπορεύματα που αποτελούν αντικείμενο συναλλαγών, για δασμολογικούς σκοπούς. Ειδικότερα, η ονοματολογία του ΕΣ περιλαμβάνει την περιγραφή των εμπορευμάτων, τα οποία κατατάσσονται σε κλάσεις και διακρίσεις, και τους σχετικούς αριθμητικούς κωδικούς τους, με βάση ένα σύστημα εξαψήφιων κωδικών. Η ονοματολογία του ΕΣ αναθεωρείται ανά πενταετία
                  1
                και εφαρμόζεται από περισσότερες των 190 τελωνειακών διοικήσεων παγκοσμίως. Κατά συνέπεια, πάνω από το 98 % του συνόλου των εμπορευμάτων που αποτελούν αντικείμενο εμπορικών συναλλαγών στον κόσμο κατατάσσονται βάσει της ονοματολογίας αυτής. 
            
            
               Η σύμβαση άρχισε να ισχύει την 1η Ιανουαρίου 1988.
            
            
               Η Ευρωπαϊκή Ένωση και όλα τα κράτη μέλη είναι συμβαλλόμενα μέρη της σύμβασης
                  2
               .
            
            
               2.2.Ο Παγκόσμιος Οργανισμός Τελωνείων (ΠΟΤ)
            
            
               Ο Παγκόσμιος Οργανισμός Τελωνείων (ΠΟΤ), που ιδρύθηκε το 1952 ως Συμβούλιο Τελωνειακής Συνεργασίας, είναι ανεξάρτητος διακυβερνητικός οργανισμός που έχει ως αποστολή να ενισχύει την αποτελεσματικότητα και την αποδοτικότητα των τελωνειακών διοικήσεων. Εκπροσωπεί 183 τελωνειακές διοικήσεις σε όλο τον κόσμο. Το διευθυντικό όργανο του ΠΟΤ είναι το Συμβούλιο. Η Ένωση ασκεί, προσωρινά, τα δικαιώματα και τις υποχρεώσεις που απορρέουν από την προσχώρηση στον ΠΟΤ, εν αναμονή της έναρξης ισχύος της τροποποίησης της σύμβασης για τη σύσταση Συμβουλίου Τελωνειακής Συνεργασίας.
            
            
               Το διευθυντικό όργανο του ΠΟΤ είναι το Συμβούλιο του ΠΟΤ, το οποίο στηρίζεται στην επάρκεια και τις ικανότητες της Γραμματείας και σε μια σειρά τεχνικών και συμβουλευτικών επιτροπών για την εκπλήρωση της αποστολής του. 
            
            
               Η επιτροπή του εναρμονισμένου συστήματος (επιτροπή του ΕΣ — HSC) είναι μια τεχνική επιτροπή επιφορτισμένη με τις προπαρασκευαστικές εργασίες σχετικά με τη σύμβαση του ΕΣ. Τα κυριότερα καθήκοντα της επιτροπής του ΕΣ είναι τα εξής:
            
            
               ·συντάσσει επεξηγηματικές σημειώσεις, γνωμοδοτήσεις για την κατάταξη ή άλλες γνωμοδοτήσεις ως καθοδήγηση για την ερμηνεία του εναρμονισμένου συστήματος, και ασκεί οποιαδήποτε άλλη αρμοδιότητα σχετική με το εναρμονισμένο σύστημα την οποία το Συμβούλιο του ΠΟΤ ή τα συμβαλλόμενα μέρη θεωρούν απαραίτητη·
            
            
               ·διατυπώνει συστάσεις για να εξασφαλίσει την ομοιομορφία στην ερμηνεία και εφαρμογή των νομικών κειμένων του εναρμονισμένου συστήματος, μεταξύ άλλων με την επίλυση των διαφορών μεταξύ των συμβαλλόμενων μερών σχετικά με την κατάταξη των εμπορευμάτων, ώστε να διευκολύνεται το εμπόριο· 
            
            
               ·προτείνει τροποποιήσεις και επικαιροποιήσεις του εναρμονισμένου συστήματος ώστε να λαμβάνονται υπόψη οι τεχνολογικές εξελίξεις και οι αλλαγές στις εμπορικές πρακτικές, καθώς και άλλες ανάγκες των χρηστών του εναρμονισμένου συστήματος· 
            
            
               ·προωθεί την ευρεία εφαρμογή του εναρμονισμένου συστήματος και εξετάζει γενικά θέματα και θέματα πολιτικής που το αφορούν.
            
            
               Η Ένωση και τα κράτη μέλη της έχουν από κοινού μία μόνο ψήφο στην επιτροπή του ΕΣ. Οι αποφάσεις της επιτροπής του ΕΣ σε θέματα που καλύπτονται από την παρούσα απόφαση-πλαίσιο λαμβάνονται με απλή πλειοψηφία.
            
            
               Σύμφωνα με το άρθρο 8 παράγραφος 2 της σύμβασης του ΕΣ, οι επεξηγηματικές σημειώσεις, οι γνωμοδοτήσεις για την κατάταξη, οι άλλες γνωμοδοτήσεις για την ερμηνεία του εναρμονισμένου συστήματος και οι συστάσεις για την εξασφάλιση της ομοιομορφίας στην ερμηνεία και εφαρμογή του εναρμονισμένου συστήματος, τις οποίες προετοίμασε η επιτροπή του ΕΣ σε μια σύνοδό της, θεωρούνται ότι έχουν εγκριθεί από το Συμβούλιο του ΠΟΤ εάν, το αργότερο μέχρι το τέλος του δεύτερου μήνα που ακολουθεί το μήνα κατά τον οποίο έληξε η συνεδρίαση κατά τη διάρκεια της οποίας εγκρίθηκαν, κανένα συμβαλλόμενο μέρος στη σύμβασης του ΕΣ δεν υπέβαλε στη Γενική Γραμματεία του ΠΟΤ αίτηση για να υποβληθεί το θέμα στο Συμβούλιο του ΠΟΤ. 
            
            
               2.3.Οι προβλεπόμενες πράξεις
            
         
         
            
               Σύμφωνα με το άρθρο 6 παράγραφος 2 της σύμβασης του ΕΣ, η επιτροπή του εναρμονισμένου συστήματος συνέρχεται δύο φορές κάθε χρόνο. Στην πράξη, οι συνεδριάσεις της επιτροπής του ΕΣ πραγματοποιούνται τον Μάρτιο και τον Σεπτέμβριο. 
            
            
               Η προτεινόμενη απόφαση αφορά τις ακόλουθες πράξεις, οι οποίες λαμβάνονται υπόψη και εγκρίνονται προσωρινά από την επιτροπή του ΕΣ, με την επιφύλαξη της έγκρισής τους από το Συμβούλιο του ΠΟΤ μέσω «σιωπηρής διαδικασίας»:
            
            
               α)επεξηγηματικές σημειώσεις, με τις οποίες αποσαφηνίζεται η ερμηνεία των σημειώσεων, των κλάσεων και των διακρίσεων της ονοματολογίας του ΕΣ,
            
            
               β)γνωμοδοτήσεις για την κατάταξη, που αντικατοπτρίζουν τις αποφάσεις που έλαβε η επιτροπή του ΕΣ όσον αφορά την κατάταξη συγκεκριμένων προϊόντων,
            
            
               γ)άλλες γνωμοδοτήσεις και συστάσεις σχετικά με την κατάταξη εμπορευμάτων στην ονοματολογία του ΕΣ, όπως αποφάσεις κατάταξης ή άλλες οδηγίες που εγκρίνει η επιτροπή του ΕΣ.
            
            
               Σύμφωνα με το άρθρο 34 παράγραφος 7 στοιχείο α) σημείο iii) του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα
                  3
               , οι τελωνειακές αρχές των κρατών μελών ανακαλούν τις αποφάσεις που αφορούν δεσμευτικές δασμολογικές πληροφορίες (αποφάσεις ΔΔΠ) εάν δεν είναι πλέον συμβατές με την ερμηνεία της ονοματολογίας του ΕΣ που απορρέει από τις αποφάσεις κατάταξης, τις γνώμες κατάταξης ή τις τροποποιήσεις των επεξηγηματικών σημειώσεων για την ονοματολογία του ΕΣ, με ισχύ από την ημερομηνία δημοσίευσης της ανακοίνωσης της Επιτροπής στη σειρά «C» της Επίσημης Εφημερίδας της Ευρωπαϊκής Ένωσης.
            
            
               3.Θέση που πρέπει να ληφθεί εξ ονόματος της Ένωσης
            
            
               3.1.Πρακτικοί περιορισμοί κατά την προετοιμασία και την έγκριση των θέσεων της ΕΕ
            
            
               Σε καθεμία από τις δύο ετήσιες συνόδους της, η επιτροπή του εναρμονισμένου συστήματος του ΠΟΤ εγκρίνει γνωμοδοτήσεις για την κατάταξη, αποφάσεις κατάταξης, τροποποιήσεις των επεξηγηματικών σημειώσεων του εναρμονισμένου συστήματος (ΕΣΕΣ) ή άλλες γνωμοδοτήσεις για την ερμηνεία του εναρμονισμένου συστήματος και συστάσεις για την εξασφάλιση της ομοιομορφίας στην ερμηνεία του εναρμονισμένου συστήματος βάσει της σύμβασης για το εναρμονισμένο σύστημα. 
            
            
               Από πρακτική άποψη, δεν υπάρχει συνήθως επαρκής χρόνος ώστε η Ένωση να λαμβάνει επισήμως θέση βάσει του άρθρου 218 παράγραφος 9 της ΣΛΕΕ πριν από κάθε συνεδρίαση της επιτροπής του ΕΣ. Ως εκ τούτου, η Επιτροπή έχει υποβάλει πρόταση απόφασης-πλαισίου του Συμβουλίου σχετικά με τη θέση που πρέπει να ληφθεί εξ ονόματος της Ένωσης στο πλαίσιο του ΠΟΤ για θέματα ΕΣ
                  4
               , η οποία εκκρεμεί επί του παρόντος στο Συμβούλιο.
            
            
               Ωστόσο, λόγω των εξάρσεων της νόσου COVID-19, η Γραμματεία του ΠΟΤ ενημέρωσε ότι η συνεδρίαση του Σεπτεμβρίου 2020 θα πραγματοποιηθεί μέσω γραπτών διαδικτυακών συζητήσεων. Παρά το γεγονός ότι η ημερήσια διάταξη της εν λόγω συνεδρίασης δεν είναι ακόμη διαθέσιμη, και η οργάνωση και η μορφή των συζητήσεων δεν είναι ακόμη γνωστές, αναμένεται ότι τα θέματα της ημερήσιας διάταξης της προηγούμενης συνεδρίασης (HSC/65 — Μάρτιος 2020), η οποία ακυρώθηκε από τον ΠΟΤ λόγω της κατάστασης της παγκόσμιας πανδημίας, θα συμπεριληφθούν πιθανότατα στην ημερήσια διάταξη της συνεδρίασης του Σεπτεμβρίου.
            
            
               Λαμβανομένων υπόψη τόσο του αριθμού των θεμάτων για τα οποία θα ζητηθεί από την επιτροπή του ΕΣ να λάβει απόφαση κατά τη συνεδρίαση αυτή όσο και των δεσμευτικών νομικών αποτελεσμάτων τους στο δίκαιο της Ένωσης, κρίνεται αναγκαία η έκδοση απόφασης του Συμβουλίου, βάσει του άρθρου 218 παράγραφος 9 της ΣΛΕΕ, η οποία να καθορίζει τη θέση της Ένωσης για τα θέματα ως προς τα οποία είναι ήδη γνωστό ότι θα κληθεί να αποφασίσει η επιτροπή του ΕΣ (δηλαδή επεξηγηματικές σημειώσεις, γνωμοδοτήσεις για την κατάταξη και αποφάσεις κατάταξης, οδηγίες ή άλλες γνωμοδοτήσεις για την ερμηνεία του εναρμονισμένου συστήματος).
            
            
               Άλλα θέματα τα οποία ενδέχεται να συμπεριληφθούν αργότερα στην ημερήσια διάταξη της επιτροπής του ΕΣ θα εξεταστούν σε μεταγενέστερο στάδιο.
            
            
               3.2.Σκοπός και περιεχόμενο της πρότασης
            
            
               Οι επίμαχες αποφάσεις που καταρτίζονται από την επιτροπή του ΕΣ μπορούν να επηρεάσουν με καθοριστικό τρόπο το περιεχόμενο του δικαίου της Ένωσης, ιδίως τον κανονισμό (ΕΟΚ) αριθ. 2658/87 του Συμβουλίου για τη δασμολογική και στατιστική ονοματολογία και το κοινό δασμολόγιο, καθώς και τη συνδυασμένη ονοματολογία (ΣΟ) στο παράρτημα του εν λόγω κανονισμού. Οι αποφάσεις κατάταξης, οι γνωμοδοτήσεις για την κατάταξη ή οι τροποποιήσεις των επεξηγηματικών σημειώσεων της ονοματολογίας του ΕΣ χρησιμοποιούνται για τη στήριξη της κατάταξης που προβλέπεται στους εκτελεστικούς κανονισμούς της Επιτροπής σχετικά με την κατάταξη εμπορευμάτων στη ΣΟ, στις επεξηγηματικές σημειώσεις της ΣΟ και στις αποφάσεις κατάταξης που εκδίδουν οι τελωνειακές αρχές των κρατών μελών. Οι τελωνειακές αρχές των κρατών μελών οφείλουν να ανακαλούν τις αποφάσεις κατάταξης που έχουν εκδώσει εάν δεν είναι πλέον συμβατές με την ερμηνεία της ονοματολογίας του ΕΣ που απορρέει από τις εν λόγω αποφάσεις κατάταξης, τις γνωμοδοτήσεις για την κατάταξη ή τις τροποποιήσεις των επεξηγηματικών σημειώσεων του ΕΣ.
            
            
               Ως εκ τούτου, είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης στο πλαίσιο του ΠΟΤ με απόφαση του Συμβουλίου δυνάμει του άρθρου 218 παράγραφος 9 της ΣΛΕΕ, βάσει πρότασης της Επιτροπής.
            
            
               Ο καθορισμός τέτοιου είδους θέσεων διέπεται από τα γενικά κριτήρια που ορίζει η σύμβαση του ΕΣ (τους γενικούς κανόνες για την ερμηνεία του ΕΣ) και τα αντικειμενικά χαρακτηριστικά και ιδιότητες των εμπορευμάτων.
            
            
               Σκοπός της προτεινόμενης θέσης είναι η διατύπωση της θέσης της Ένωσης όσον αφορά την κατάταξη εμπορευμάτων στην ονοματολογία του ΕΣ. Αποσκοπεί επίσης στη διατύπωση θέσης ως προς τις γνωμοδοτήσεις για την κατάταξη και τις επεξηγηματικές σημειώσεις του ΕΣ που έχουν καταρτιστεί από την επιτροπή του ΕΣ. 
            
            
               Η διαβούλευση με τεχνικούς εμπειρογνώμονες από τα κράτη μέλη πραγματοποιήθηκε στο πλαίσιο της ομάδας τελωνειακών εμπειρογνωμόνων στις 3-5 Μαρτίου 2020. Τα συμπεράσματα της ομάδας τελωνειακών εμπειρογνωμόνων συνάδουν με τις προτεινόμενες θέσεις, οι οποίες παρατίθενται στο παράρτημα του σχεδίου πρότασης απόφασης του Συμβουλίου. 
            
            
               Η προτεινόμενη θέση της ΕΕ συνάδει επίσης με την καθιερωμένη τελωνειακή πολιτική και τη νομολογία του Δικαστηρίου της Ευρωπαϊκής Ένωσης για την κατάταξη των εμπορευμάτων κατά την εισαγωγή τους βάσει των αντικειμενικών χαρακτηριστικών και των ιδιοτήτων τους. 
            
         
         
            
               Η προτεινόμενη θέση είναι αναγκαία ώστε η ΕΕ να είναι μπορέσει να διατυπώσει τη θέση της στην επόμενη συνεδρίαση της επιτροπής του ΕΣ. 
            
            
               4.Νομική βάση
            
            
               4.1.Αρχές
            
            
               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας».
            
            
               Η έννοια των «πράξεων που παράγουν έννομα αποτελέσματα» περιλαμβάνει πράξεις που παράγουν έννομα αποτελέσματα δυνάμει των κανόνων του διεθνούς δικαίου που διέπουν το εκάστοτε όργανο. Περιλαμβάνει επίσης πράξεις που δεν έχουν δεσμευτική ισχύ βάσει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης»
                  5
               .
            
            
               Ως εκ τούτου, η διαδικαστική νομική βάση της προτεινόμενης απόφασης για τον καθορισμό της θέσης που πρέπει να ληφθεί εξ ονόματος της Ένωσης στο πλαίσιο του ΠΟΤ, όσον αφορά την έγκριση επεξηγηματικών σημειώσεων, γνωμοδοτήσεων για την κατάταξη ή άλλων γνωμοδοτήσεων ως καθοδήγηση για την ερμηνεία του ΕΣ σύμφωνα με τη σύμβαση του ΕΣ είναι το άρθρο 218 παράγραφος 9 της ΣΛΕΕ.
            
            
               4.2.Εφαρμογή στην προκειμένη περίπτωση
            
            
               Η επιτροπή του εναρμονισμένου συστήματος και το Συμβούλιο του ΠΟΤ είναι όργανα που έχουν συσταθεί με συμφωνία, και συγκεκριμένα τη διεθνή σύμβαση για το εναρμονισμένο σύστημα περιγραφής και κωδικοποίησης των εμπορευμάτων.
            
            
               Οι πράξεις τις οποίες καλείται να καταρτίσει η επιτροπή του ΕΣ συνιστούν πράξεις που παράγουν έννομα αποτελέσματα. Οι προβλεπόμενες πράξεις, αφού εγκριθούν από το Συμβούλιο του ΠΟΤ, μπορούν να επηρεάσουν με καθοριστικό τρόπο το περιεχόμενο της νομοθεσίας της ΕΕ, και συγκεκριμένα: το παράρτημα 1 του κανονισμού (ΕΟΚ) αριθ. 2658/87 του Συμβουλίου για τη δασμολογική και στατιστική ονοματολογία και το κοινό δασμολόγιο, Αυτό οφείλεται στο γεγονός ότι το άρθρο 34 παράγραφος 7 στοιχείο α) σημείο iii) του ενωσιακού τελωνειακού κώδικα
                  6
                ορίζει ότι «οι τελωνειακές αρχές ανακαλούν τις αποφάσεις ΔΔΠ
                  7
                [...] εάν δεν είναι πλέον συμβατές με την ερμηνεία [...] λόγω [...] αποφάσεων κατάταξης, γνωμών κατάταξης ή τροποποιήσεων των επεξηγηματικών σημειώσεων για την ονοματολογία του εναρμονισμένου συστήματος περιγραφής και κωδικοποίησης των εμπορευμάτων που εγκρίθηκε από [την επιτροπή του ΕΣ]». Επιπλέον, οι εν λόγω αποφάσεις που καταρτίζει η επιτροπή του ΕΣ (αποφάσεις κατάταξης, γνωμοδοτήσεις για την κατάταξη ή τροποποιήσεις των επεξηγηματικών σημειώσεων της ονοματολογίας του ΕΣ) χρησιμοποιούνται για τη στήριξη της κατάταξης που προβλέπεται στους εκτελεστικούς κανονισμούς της Επιτροπής σχετικά με την κατάταξη εμπορευμάτων στη συνδυασμένη ονοματολογία (ΣΟ), στις επεξηγηματικές σημειώσεις της ΣΟ και στις αποφάσεις κατάταξης που εκδίδουν οι τελωνειακές αρχές των κρατών μελών. Η προβλεπόμενη πράξη δεν συμπληρώνει ούτε τροποποιεί το θεσμικό πλαίσιο της σύμβασης.
            
            
               Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.
            
            
            
               4.3.Ουσιαστική νομική βάση
            
            
               4.3.1.Αρχές
            
            
               Η ουσιαστική νομική βάση για την έκδοση απόφασης βάσει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προβλεπόμενης πράξης για την οποία λαμβάνεται θέση εξ ονόματος της Ένωσης. Εάν η προβλεπόμενη πράξη επιδιώκει διττό σκοπό ή έχει δύο συνιστώσες και εάν ένας από τους σκοπούς ή μία από τις συνιστώσες μπορεί να χαρακτηριστεί ως ο/η κύριος/-α, ενώ ο/η άλλος/-η έχει απλώς παρεπόμενο χαρακτήρα, η απόφαση δυνάμει του άρθρου 218 παράγραφος 9 της ΣΛΕΕ πρέπει να στηρίζεται σε μία και μόνη ουσιαστική νομική βάση, ήτοι εκείνη που επιβάλλει ο/η κύριος/-α ή πρωτεύων/-ουσα σκοπός ή συνιστώσα.
            
            
               4.3.2.Εφαρμογή στην προκειμένη περίπτωση
            
            
               Δεδομένου ότι ο κύριος στόχος και το περιεχόμενο της προβλεπόμενης πράξης αφορούν το κοινό δασμολόγιο, η ουσιαστική νομική βάση της προτεινόμενης απόφασης είναι το άρθρο 31, το άρθρο 43 παράγραφος 2 και το άρθρο 207 παράγραφος 4 της ΣΛΕΕ.
            
            
               4.4.Συμπέρασμα
            
            
               Η νομική βάση της προτεινόμενης απόφασης θα πρέπει να είναι το άρθρο 31, το άρθρο 43 παράγραφος 2 και το άρθρο 207 παράγραφος 4 της ΣΛΕΕ, σε συνδυασμό με το άρθρο 218 παράγραφος 9 της ΣΛΕΕ.
            
            
               5.Δημοσιονομικές επιπτώσεις 
            
            
               Η πρόταση δεν έχει καμία επίπτωση στον προϋπολογισμό της Ευρωπαϊκής Ένωσης. 
            
         
         
            
               6.Δημοσίευση της προβλεπόμενης πράξης
            
            
               Καμία
            
            
            
               2020/0201 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης κατά την 66η σύνοδο της επιτροπής του εναρμονισμένου συστήματος του Παγκόσμιου Οργανισμού Τελωνείων όσον αφορά την προβλεπόμενη έγκριση γνωμοδοτήσεων για την κατάταξη, αποφάσεων κατάταξης, τροποποιήσεων των επεξηγηματικών σημειώσεων του εναρμονισμένου συστήματος ή άλλων γνωμοδοτήσεων για την ερμηνεία του εναρμονισμένου συστήματος και συστάσεων για την εξασφάλιση της ομοιομορφίας στην ερμηνεία του εναρμονισμένου συστήματος βάσει της σύμβασης για το εναρμονισμένο σύστημα
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 31, το άρθρο 43 παράγραφος 2 και το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 9,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Με την απόφαση 87/369/ΕΟΚ του Συμβουλίου
                  8
               , η Ένωση ενέκρινε τη διεθνή σύμβαση για το εναρμονισμένο σύστημα περιγραφής και κωδικοποίησης των εμπορευμάτων, καθώς και το τροποποιητικό της πρωτόκολλο
                  9
                (σύμβαση του ΕΣ), με την οποία συστάθηκε η επιτροπή του εναρμονισμένου συστήματος (επιτροπή του ΕΣ — HSC). 
            
            
               (2)Σύμφωνα με το άρθρο 7 παράγραφος 1 στοιχεία β) και γ) της σύμβασης του ΕΣ, η επιτροπή του ΕΣ είναι, μεταξύ άλλων, αρμόδια για τη σύνταξη επεξηγηματικών σημειώσεων, γνωμοδοτήσεων για την κατάταξη ή άλλων γνωμοδοτήσεων για την ερμηνεία του εναρμονισμένου συστήματος και συστάσεων για να εξασφαλίσει την ομοιομορφία της ερμηνείας και εφαρμογής του εναρμονισμένου συστήματος.
            
            
               (3)Η επιτροπή του εναρμονισμένου συστήματος αναμένεται να αποφασίσει επί των γνωμοδοτήσεων για την κατάταξη, των αποφάσεων κατάταξης, των τροποποιήσεων των επεξηγηματικών σημειώσεων του εναρμονισμένου συστήματος ή άλλων γνωμοδοτήσεων για την ερμηνεία του εναρμονισμένου συστήματος και συστάσεων για την εξασφάλιση της ομοιομορφίας στην ερμηνεία του εναρμονισμένου συστήματος βάσει της σύμβασης για το εναρμονισμένο σύστημα κατά τη σύνοδό της τον Σεπτέμβριο. 
            
            
               (4)Είναι σημαντικό να υπενθυμιστεί ότι, σύμφωνα με την πάγια νομολογία του Δικαστηρίου της Ευρωπαϊκής Ένωσης, για λόγους ασφάλειας δικαίου και διευκόλυνσης της επαλήθευσης, το καθοριστικό κριτήριο για τη δασμολογική κατάταξη των εμπορευμάτων πρέπει γενικά να αναζητείται στα αντικειμενικά χαρακτηριστικά και τις αντικειμενικές ιδιότητές τους, όπως ορίζονται στη διατύπωση της σχετικής κλάσης της τελωνειακής ονοματολογίας και στις σχετικές σημειώσεις των τμημάτων και των κεφαλαίων.
            
            
               (5)Λαμβανομένων υπόψη των γνωμοδοτήσεων για την κατάταξη, των αποφάσεων κατάταξης, των τροποποιήσεων των επεξηγηματικών σημειώσεων του εναρμονισμένου συστήματος ή άλλων γνωμοδοτήσεων για την ερμηνεία του εναρμονισμένου συστήματος και συστάσεων για την εξασφάλιση της ομοιομορφίας στην ερμηνεία του εναρμονισμένου συστήματος βάσει της σύμβασης του εναρμονισμένου συστήματος, είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης, δεδομένου ότι, μόλις γίνουν αποδεκτές, οι γνωμοδοτήσεις για την κατάταξη, ορισμένες αποφάσεις κατάταξης και οι τροποποιήσεις των επεξηγηματικών σημειώσεων του ΕΣ θα δημοσιευτούν στην ανακοίνωση της Επιτροπής, σύμφωνα με το άρθρο 34 παράγραφος 7 στοιχείο α) σημείο iii) του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου της 9ης Οκτωβρίου 2013, και θα τεθούν σε ισχύ σε όλα τα κράτη μέλη. Η θέση θα διατυπωθεί στην επιτροπή του εναρμονισμένου συστήματος,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Η θέση που πρέπει να ληφθεί εξ ονόματος της Ένωσης κατά την 66η σύνοδο της επιτροπής του εναρμονισμένου συστήματος του Παγκόσμιου Οργανισμού Τελωνείων σχετικά με την έγκριση επεξηγηματικών σημειώσεων, γνωμοδοτήσεων για την κατάταξη ή άλλων γνωμοδοτήσεων για την ερμηνεία του εναρμονισμένου συστήματος και συστάσεων για την εξασφάλιση της ομοιομορφίας στην ερμηνεία του εναρμονισμένο συστήματος βάσει της σύμβασης για το εναρμονισμένο σύστημα παρατίθεται στο παράρτημα.
            
            
               Άρθρο 2
            
         
         
            
               Ελάσσονος σημασίας αλλαγές στη θέση που αναφέρεται στο άρθρο 1 επιτρέπεται να συμφωνηθούν χωρίς περαιτέρω απόφαση του Συμβουλίου.
            
            
               Άρθρο 3
            
            
               Η παρούσα απόφαση απευθύνεται στην Επιτροπή.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος 
               
            
         
         
            
                  
                     (1)
                  
                        Από τη θέσπισή της το 1988, η ονοματολογία του ΕΣ έχει αναθεωρηθεί έξι φορές. Οι εν λόγω αναθεωρήσεις τέθηκαν σε ισχύ το 1996, το 2002, το 2007, το 2012 και το 2017. Η έκτη αναθεώρηση θα αρχίσει να ισχύει το 2022.
               
               
                  
                     (2)
                  
                        Απόφαση 87/369 του Συμβουλίου, της 7ης Απριλίου 1987, για τη σύναψη της διεθνούς σύμβασης για το εναρμονισμένο σύστημα περιγραφής και κωδικοποίησης των εμπορευμάτων, καθώς και του τροποποιητικού της πρωτοκόλλου (ΕΕ L 198 της 20.7.1987, σ. 1).
               
               
                  
                     (3)
                  
                        ΕΕ L 269 της 10.10.2013, σ. 1.
               
               
                  
                     (4)
                  
                        COM(2020) 196.
               
               
                  
                     (5)
                  
                        Απόφαση του Δικαστηρίου, της 7ης Οκτωβρίου 2014, Γερμανία κατά Συμβουλίου, υπόθεση C-399/12, ECLI:EU:C:2014:2258, σκέψεις 61 έως 64. 
               
               
                  
                     (6)
                  
                        Κανονισμός (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (ΕΕ L 269 της 10.10.2013, σ. 1).
               
               
                  
                     (7)
                  
                        Δεσμευτικές δασμολογικές πληροφορίες: αποφάσεις κατάταξης που εκδίδουν εκ των προτέρων οι τελωνειακές διοικήσεις προς οικονομικούς φορείς, για να εξασφαλιστεί η ασφάλεια δικαίου σχετικά με την κατάταξη και τη δασμολογική μεταχείριση που εφαρμόζονται στα εμπορεύματα τα οποία προορίζονται για εισαγωγή ή εξαγωγή. 
               
               
                  
                     (8)
                  
                        Απόφαση 87/369/ΕΟΚ του Συμβουλίου, της 7ης Απριλίου 1987, για τη σύναψη της διεθνούς σύμβασης για το εναρμονισμένο σύστημα περιγραφής και κωδικοποίησης των εμπορευμάτων, καθώς και του τροποποιητικού της πρωτοκόλλου (
                  
                     ΕΕ L 198 της 20.7.1987, σ. 1
                  
                  ).
               
               
                  
                     (9)
                  
                        ΕΕ L 198 της 20.7.1987, σ. 3.
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 21.8.2020
            COM(2020) 427 final
            ΠΑΡΑΡΤΗΜΑ
            στην
            Πρόταση κανονισμού του Συμβουλίου
            σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης κατά την 66η σύνοδο της επιτροπής του εναρμονισμένου συστήματος του Παγκόσμιου Οργανισμού Τελωνείων όσον αφορά την προβλεπόμενη έγκριση γνωμοδοτήσεων για την κατάταξη, αποφάσεων κατάταξης, τροποποιήσεων των επεξηγηματικών σημειώσεων του εναρμονισμένου συστήματος ή άλλων γνωμοδοτήσεων για την ερμηνεία του εναρμονισμένου συστήματος και συστάσεων για την εξασφάλιση της ομοιομορφίας στην ερμηνεία του εναρμονισμένου συστήματος βάσει της σύμβασης για το εναρμονισμένο σύστημα
            
               
         
         
            
               ΠΑΡΑΡΤΗΜΑ 
            
            
               IV. ΕΚΘΕΣΗ ΤΗΣ ΕΠΙΣΤΗΜΟΝΙΚΗΣ ΥΠΟΕΠΙΤΡΟΠΗΣ Έγγρ. NS0456Eb (SSC/35 — έκθεση)
            
            
               (1)Θέματα για λήψη απόφασης (Έγγρ. NC2708Ea)
            
            
               α)Παραρτήματα Α/1 και Γ/1 — Κατάταξη νέων προϊόντων διεθνούς κοινόχρηστης ονομασίας (INN) (Κατάλογος 120). Η Ένωση θα πρέπει να εγκρίνει τις 125 κατατάξεις (έκδοση ΕΣ 2017) και τις 3 παρεπόμενες ανακατατάξεις (έκδοση ΕΣ 2022) που συνέστησε η επιστημονική υποεπιτροπή. 
            
            
               β)Παραρτήματα Α/2 και Γ/2 — Κατάταξη νέων προϊόντων INN (Κατάλογος 121). Η Ένωση θα πρέπει να εγκρίνει τις 143 κατατάξεις (έκδοση ΕΣ 2017) και τις 15 παρεπόμενες ανακατατάξεις (έκδοση ΕΣ 2022) που συνέστησε η επιστημονική υποεπιτροπή. 
            
            
               γ)Παραρτήματα Α/3 και Γ/3 — Πιθανή ανακατάταξη ορισμένων προϊόντων INN συνεπεία της σύστασης του άρθρου 16 της 23ης Ιουνίου 2019. Η Ένωση θα πρέπει να εγκρίνει τις επακόλουθες (έκδοση ΕΣ 2022) ανακατατάξεις των 143 προϊόντων INN που συμφωνήθηκαν από την επιστημονική υποεπιτροπή. 
            
            
               δ)Παραρτήματα Β/1 και Γ/6 — Αποφάσεις που έλαβε η επιτροπή του ΕΣ, κατά την 63η και την 64η σύνοδό της, και το Συμβούλιο του ΠΟΤ, κατά την 133η και 134η σύνοδό του, και έχουν αντίκτυπο στις εργασίες της επιστημονικής υποεπιτροπής. Η Ένωση θα πρέπει να εγκρίνει την ανακατάταξη των «zilucoplan» και «etryptamine» που συμφωνήθηκε από την επιστημονική υποεπιτροπή στις διακρίσεις 2933.79 και 2939.80, αντίστοιχα.
            
            
               Η Ένωση συμφωνεί με όλες τις προτεινόμενες κατατάξεις διότι συνάδουν με την ισχύουσα πολιτική κατάταξης στην ΕΕ.
            
            
               (2)Πιθανή τροποποίηση των επεξηγηματικών σημειώσεων του κεφαλαίου 29 όσον αφορά τον κατάλογο ναρκωτικών ουσιών, ψυχοτρόπων ουσιών και πρόδρομων ουσιών — Έγγρ. NC2738Ea
            
            
               Η Ένωση συμφωνεί με την πρόταση τροποποίησης των ΕΣΕΣ του κεφαλαίου 29, σύμφωνα με τη γνωμοδότηση της επιστημονικής υποεπιτροπής.
            
            
               V. ΕΚΘΕΣΗ ΤΗΣ ΥΠΟΕΠΙΤΡΟΠΗΣ ΕΠΑΝΕΞΕΤΑΣΗΣ (Έγγρ. τNR1403E)
            
            
               (1)Θέματα για λήψη απόφασης (Έγγρ. NC2709Ea)
            
            
               α)Παραρτήματα Δ/6 και Ζ/11 — Πιθανή τροποποίηση της επεξηγηματικής σημείωσης για την κλάση 85.24 (ΕΣ 2022) 
            
            
               β)Παραρτήματα Δ/7 και Ζ/12 — Πιθανές τροποποιήσεις των επεξηγηματικών σημειώσεων του ΕΣ 2022 όσον αφορά τους εκτυπωτές 3D (τρισδιάστατης εκτύπωσης) 
            
            
               γ)Παραρτήματα Ε/14 και Ζ/19 — Τροποποίηση των επεξηγηματικών σημειώσεων της κλάσης 70.19 όσον αφορά τις ίνες υάλου (ΕΣ 2022) 
            
            
               δ)Παραρτήματα Ε/1 έως Ε/6, Ε/8 έως Ε/13, Ε/15 έως Ε/18, Ε/20, Ε/23 και Ζ/1 έως Ζ/6, Ζ/8, Ζ/13 έως Ζ/18, Ζ/21, Ζ/22, Ζ/24, Ζ/27 — Πιθανή τροποποίηση της επεξηγηματικής σημείωσης για τα τμήματα I, II, III, IV, V, VI, VII, VIII, IX, X, XI, XII, XIII, XIV, XV, XVI, XVII, XVIII, XX και XXI·
            
            
               ε)Παραρτήματα Ε/23 και Ζ/27 — Τροποποιήσεις των επεξηγηματικών σημειώσεων του κεφαλαίου 97 όσον αφορά ορισμένα αντικείμενα πολιτισμού (ΕΣ 2022) 
            
            
               στ)Παραρτήματα Ε/24 και Ζ/28 — Τροποποιήσεις των επεξηγηματικών σημειώσεων (γενικοί κανόνες) 
            
            
               Η Ένωση συμφωνεί με όλες τις προτεινόμενες τροποποιήσεις που περιλαμβάνονται στα έγγραφα διότι αντικατοπτρίζουν την ισχύουσα πολιτική κατάταξης στην ΕΕ.
            
         
         
            
               (2)Κατάταξη ΕΣ 2022 όσον αφορά ορισμένους προσωπικούς ηλεκτρονικούς ατμοποιητές μιας χρήσης ή επαναφορτιζόμενους (αίτηση της Γραμματείας) — Έγγρ. NC2710Eb 
            
            
               Η Ένωση θα κατέτασσε το προϊόν 1 στη διάκριση 8543.70 του ΕΣ 2017 και στη διάκριση 8543.40 του ΕΣ 2022. Το προϊόν 2 θα πρέπει να κατατάσσεται στην κλάση 24.04 του ΕΣ2022 κατ’ εφαρμογή του γενικού κανόνα 3 στοιχείο β), βάσει του ουσιώδους χαρακτήρα που προσδίδει το υγρό αναπλήρωσης (e-liquid).
            
            
               (3)Κατάταξη ΕΣ 2022 ορισμένων συλλογών και αντικειμένων συλλογής νομισματικού ενδιαφέροντος (αίτηση της Γραμματείας) — Έγγρ. NCA2711Ea
            
            
               Η Ένωση επισημαίνει την ανάγκη παροχής πρόσθετων πληροφοριών σχετικά με τα προϊόντα για τον καθορισμό της κατάταξης. 
            
            
               Η Ένωση δεν συμφωνεί με την πρόταση τροποποίησης των ΕΣΕΣ, εν αναμονή της παροχής διευκρινίσεων και καθοδήγησης όσον αφορά τον τρόπο διαφοροποίησης μεταξύ των νέων διακρίσεων στην κλάση 97.05. 
            
            
               (4)Κατάταξη στο ΕΣ 2022 των κασετών μελάνης για εκτυπωτές 3D (τρισδιάστατης εκτύπωσης) (αίτηση της Γραμματείας) — Έγγρ. NC2712Ea
            
            
               Η Ένωση θα κατέτασσε τα προϊόντα στο κεφάλαιο 39 βάσει της συστατικής ύλης, σύμφωνα με την υπόθεση C-276/00 του ΔΕΕ. Απαιτούνται πρόσθετες πληροφορίες για την κατάταξη των προϊόντων σε επίπεδο διάκρισης. Η προτεινόμενη τροποποίηση των ΕΣΕΣ δεν θα πρέπει να υποστηριχθεί, δεδομένου ότι η τρέχουσα πρακτική στην ΕΕ είναι να μην κατατάσσονται οι κασέτες μελάνης για εκτυπωτές ως μέρη εκτυπωτών.
            
            
               (5)Κατάταξη στο ΕΣ 2022 συγκολλητικής μηχανής φύλλων για προσθετικές κατασκευές — Έγγρ. NC2744Ea
            
            
               Η Ένωση θα κατέτασσε το προϊόν στην κλάση 84.85 (επιλογή II). 
            
            
               VI. ΕΚΘΕΣΗ ΤΗΣ ΠΡΟΠΑΡΑΣΚΕΥΑΣΤΙΚΗΣ ΣΥΝΕΔΡΙΑΣΗΣ ΤΗΣ ΟΜΑΔΑΣ ΕΡΓΑΣΙΑΣ — Έγγρ. NC2714Ea και παραρτήματα Α έως Κ 
            
            
               Με την επιφύλαξη ορισμένων συντακτικών προτάσεων, η Ένωση εγκρίνει το κείμενο που παρουσιάζεται στα παραρτήματα Α έως Κ με τις παρατηρήσεις που παρατίθενται κατωτέρω.
            
            
               (1)Τροποποίηση της συλλογής γνωμοδοτήσεων για την κατάταξη ώστε να αντικατοπτρίζεται η απόφαση κατάταξης προϊόντος υπό την ονομασία «Milka Oreo Sandwich» στην κλάση 18.06 (διάκριση 1806.32)
            
            
               Η Ένωση προτείνει τη διαγραφή του καταλόγου συστατικών, ο οποίος δεν είναι απαραίτητος για τους σκοπούς της κατάταξης.
            
            
               (2)Τροποποίηση της συλλογής γνωμοδοτήσεων για την κατάταξη ώστε να αντικατοπτρίζεται η απόφαση κατάταξης δύο ειδών μίσχων καπνού [«Cut rolled expanded stem tobacco (CRES)» (Κομμένος διογκωμένος καπνός ελασματοποιημένων μίσχων)] και «Expanded tobacco stems (ETS)» Mίσχοι διογκωμένου καπνού)] στην κλάση 24.03 (διάκριση 2403.99)
            
            
               Η Ένωση εμμένει στη διατήρηση του κείμενου «δεν καπνίζεται κατευθείαν» διότι αποτέλεσε το αποφασιστικό κριτήριο για την κατάταξη.
            
            
               (3)Τροποποίηση της συλλογής γνωμοδοτήσεων για την κατάταξη ώστε να αντικατοπτρίζεται η απόφαση κατάταξης κυψελών καυσίμου στερεού ηλεκτρολύτη (SOFC) υπό την ονομασία «Bloom Energy ES-5700» στην κλάση 85.01 (διάκριση 8501.62)
            
            
               Η Ένωση προτείνει να χρησιμοποιηθεί η περιγραφή του προϊόντος από το κείμενο εντός πλαισίου που περιλαμβάνεται στο αρχικό έγγραφο εργασίας (έγγρ. NC2655E1b).
            
            
               VII. ΑΙΤΗΣΕΙΣ ΕΠΑΝΕΞΕΤΑΣΗΣ (ΕΠΙΦΥΛΑΞΕΙΣ)
            
            
               (1)Επανεξέταση της κατάταξης ορισμένων συμπληρωμάτων διαιτητικής αγωγής για λήψη από το στόμα (προϊόντα 1 έως 5) (αίτηση των Ηνωμένων Πολιτειών) — Έγγρ. NC2715Ea
            
            
               Η Ένωση θα κατέτασσε τα προϊόντα ως ποτά στην κλάση 22.02, σύμφωνα με την υπόθεση C-114/80 του ΔΕΕ και τις γνωμοδοτήσεις για την κατάταξη 2202.99/2-4.
            
         
         
            
               (2)Επανεξέταση της κατάταξης διάταξης υπό την ονομασία «Polar M430 GPS running watch with wrist-based heart rate monitor» (ρολόι για τρέξιμο Polar M430 με σύστημα GPS και μετρητή καρδιακών παλμών στον καρπό) (αιτήσεις των Ηνωμένων Πολιτειών και της Ιαπωνίας) — Έγγρ. NCA2716Ea
            
            
               Η Ένωση θα κατέτασσε το προϊόν στη διάκριση 9102.12 ως ρολόι χειρός, σύμφωνα με τις επεξηγηματικές σημειώσεις της συνδυασμένης ονοματολογίας (ΕΣΣΟ) για την κλάση 91.02.
            
            
               (3)Επανεξέταση της κατάταξης συσκευής υπό την ονομασία «Sterilizer Formaldehyde Formomat PL 349-2» (αίτηση της Ουκρανίας) — Έγγρ. NC2717Ea
            
            
               Η Ένωση θα κατέτασσε το προϊόν στην κλάση 84.19, δεδομένου ότι είναι ειδική κλάση για αποστειρωτές. Πραγματοποιείται αλλαγή της θερμοκρασίας, η οποία έχει σημαντική επίδραση στη διαδικασία αποστείρωσης. Η συσκευή δεν διαθέτει μηχανικές λειτουργίες.
            
            
               (4)Επανεξέταση της κατάταξης δύο προϊόντων υπό την ονομασία «RF Generators and RF Matching Networks» (γεννήτρια ραδιοσυχνοτήτων και δίκτυα αντιστοίχισης ραδιοσυχνοτήτων) (αίτηση της Κορέας) — Έγγρ. NC2718Ea, NC2745Eb, NC2747Ea
            
            
               Η Ένωση θα κατέτασσε τα προϊόντα στην κλάση 84.86 διότι πρόκειται για αναγνωρίσιμα μηχανήματα που χρησιμοποιούνται αποκλειστικά ή κυρίως για την κατασκευή ημιαγωγών.
            
            
               VIII. ΠΕΡΑΙΤΕΡΩ ΜΕΛΕΤΕΣ
            
            
               (1)Κατάταξη βρώσιμων εντόμων (πρόταση της Γραμματείας) — Έγγρ. NC2719Ea
            
            
               Η Ένωση τάσσεται υπέρ της πιθανής μεταφοράς του προϊόντος 1 τόσο από την κλάση 02.10 όσο και από την κλάση 04.10. Το προϊόν 2 θα μπορούσε να μεταφερθεί είτε από την κλάση 04.10 είτε από το κεφάλαιο 16. Το προϊόν 3 θα μπορούσε να μεταφερθεί από το κεφάλαιο 16. Το προϊόν 4 θα μπορούσε να μεταφερθεί είτε από το κεφάλαιο 16 είτε από το κεφάλαιο 21.
            
            
               (2)Πιθανή τροποποίηση της επεξηγηματικής σημείωσης για την κλάση 27.11 ώστε να αποσαφηνιστεί η κατάταξη του υγροποιημένου αερίου πετρελαίου (LPG) (πρόταση της Γραμματείας) — Έγγρ. NCA2720Ea
            
            
               Η Ένωση τάσσεται υπέρ της προτεινόμενης επεξηγηματικής σημείωσης για τη διάκριση 2711.19. 
            
            
               (3)Τροποποίηση των επεξηγηματικών σημειώσεων του κανόνα 3 στοιχείο β) για την αποσαφήνιση της κατάταξης των συνόλων (sets) — Έγγρ. NC2721Ea
            
            
               Η Ένωση τάσσεται υπέρ της διατήρησης της υφιστάμενης κατάστασης και των τρεχουσών πρακτικών κατάταξης.
            
            
               (4)Πιθανή τροποποίηση της επεξηγηματικής σημείωσης για την κλάση 91.02 — Έγγρ. NC2722Ea
            
            
               Η Ένωση θα προτιμούσε να αναμείνει την έκδοση οριστικής απόφασης σχετικά με την κατάταξη του «Polar watch» (βλ. σημείο VII.2) προτού προβεί στην τροποποίηση της ΕΣΕΣ.
            
            
               (5)Πιθανή τροποποίηση της επεξηγηματικής σημείωσης για την κλάση 87.03 σε σχέση με τα οχήματα μικροϋβριδικής τεχνολογίας — Έγγρ. NC2723Ea
            
            
               Η Ένωση τάσσεται υπέρ της τροποποίησης της ΕΣΕΣ διότι αποσαφηνίζει την κατάταξη του νέου τύπου οχημάτων.
            
            
               (6)Κατάταξη οχημάτων ήπιας υβριδικής τεχνολογίας — Έγγρ. NC2724Ea
            
            
               Η Ένωση θα κατέτασσε το προϊόν στη διάκριση 8703.40, δεδομένου ότι ο ηλεκτρικός κινητήρας είναι σχεδιασμένος κατά τέτοιον τρόπο ώστε να δίνει ώθηση στο όχημα με την υποστήριξη της λειτουργίας του κινητήρα.
            
            
               (7)Κατάταξη προϊόντος υπό την ονομασία «DIMODAN HP M» (αίτηση του Ισημερινού) — Έγγρ. NC2725Ea
            
         
         
            
               Η Ένωση θα κατέτασσε το προϊόν στην κλάση 34.04, δεδομένου ότι η εργαστηριακή ανάλυση επιβεβαίωσε ότι το προϊόν παρουσιάζει τον χαρακτήρα κεριού.
            
            
               (8)Πιθανή τροποποίηση της επεξηγηματικής σημείωσης για την κλάση 95.03 (πρόταση της ΕΕ) — Έγγρ. NC2667Ea, NC2667Ea
            
            
               Η Ένωση παραμένει ευέλικτη έναντι τυχόν πρόσθετων συντακτικών παρατηρήσεων σχετικά με την αρχική πρόταση της ΕΕ.
            
            
               (9)Πιθανή τροποποίηση της επεξηγηματικής σημείωσης για την κλάση 95.05 (πρόταση της ΕΕ) — Έγγρ. NC2668Ea, NC2668Ea
            
            
               Η Ένωση παραμένει ευέλικτη έναντι τυχόν πρόσθετων συντακτικών παρατηρήσεων σχετικά με την αρχική πρόταση της ΕΕ.
            
            
               (10)Κατάταξη ορισμένων αιθέριων ελαίων συσκευασμένων για λιανική πώληση (αίτηση της Κόστα Ρίκα) — Έγγρ. NC2672Ea
            
            
               Η Ένωση θα κατέτασσε το προϊόν στην κλάση 33.01. Το προϊόν αυτό είναι αιθέριο έλαιο λεβάντας το οποίο περιέχει μονοτερπενικές αλκοόλες και, επομένως, δεν είναι αποτερπενωμένο και καλύπτεται από την κλάση 33.01. Λαμβάνεται μέσω της διαδικασίας απόσταξης ατμού και, ως εκ τούτου, συνάδει με τις ΕΣΕΣ για την κλάση 33.01.
            
            
               (11)Κατάταξη δύο στιλβωτών δαπέδου υπό τις ονομασίες «Galaxy Floor Machine 1500, 1.5 HP, NSS brand» και «Galaxy Floor Machine, 1 HP, NSS brand» (αίτηση της Κόστα Ρίκα) — Έγγρ. NC2673Ea
            
            
               Η Ένωση θα κατέτασσε τα προϊόντα στην κλάση 84.79. Λόγω των τεχνικών χαρακτηριστικών τους, δεν ανήκουν στο είδος που χρησιμοποιείται συνήθως για οικιακές χρήσεις και αν ληφθεί υπόψη η σημείωση 4 στοιχείο α) του κεφαλαίου 85, πρέπει να κατατάσσονται στην κλάση 84.79.
            
            
               (12)Κατάταξη «Self-Propelled Articulated Boom Lift» (αυτοκινούμενο αρθρωτό ανυψωτικό μηχάνημα) (αίτηση της Κορέας) — Έγγρ. NC2674Ea
            
            
               Η Ένωση θα κατέτασσε το προϊόν στην κλάση 84.28 βάσει του κανονισμού (ΕΚ) αριθ. 738/2000 για παρόμοιο προϊόν.
            
            
               (13)Κατάταξη ορισμένων παρασκευασμάτων διατροφής (αίτηση των Ηνωμένων Πολιτειών) — Έγγρ. NC2676Ea, NCA2742Ea
            
            
               Η Ένωση ζητεί πρόσθετες πληροφορίες σχετικά και με τα τέσσερα υπό εξέταση προϊόντα για τον καθορισμό της κατάταξης.
            
            
               Προϊόν 1: περιεκτικότητα σε πρωτεΐνες. Εάν είναι πολύ υψηλή (άνω του 85 %), θα μπορούσε να εξεταστεί η κλάση 35.04. Βάσει των υφιστάμενων πληροφοριών, το προϊόν θα μπορούσε να καταταχθεί στη διάκριση 2106.10, σύμφωνα με τη γνωμοδότηση για την κατάταξη 2106.90/5.
            
            
               Προϊόν 2: η Ένωση θα το κατέτασσε στην κλάση 22.02, εάν είναι πόσιμο κατευθείαν, ή στην κλάση 21.06, εάν πρέπει να διαλυθεί πριν καταναλωθεί.
            
            
               Προϊόν 3: η Ένωση θα το κατέτασσε στην κλάση 2101.20, ωστόσο, θα ήταν χρήσιμη η παροχή πρόσθετων πληροφοριών σχετικά με την περιεκτικότητα σε καφεΐνη.
            
            
               Προϊόν 4: η περιγραφή του προϊόντος προκαλεί σύγχυση διότι δεν αποσαφηνίζεται ποιο είναι το κύριο συστατικό. Εάν περιέχει κακάο, θα μπορούσε να κατατάσσεται στην κλάση 18.06· σε αντίθετη περίπτωση, κατατάσσεται στην κλάση 19.05. 
            
            
               (14)Κατάταξη «Cutter/Ripper» (μηχανή τεμαχισμού/κοπής) (αίτηση της Ρωσικής Ομοσπονδίας) — Έγγρ. NC2677Ea
            
            
               Η Ένωση επισημαίνει ότι η μηχανή έχει πολλές λειτουργίες, με αποτέλεσμα να καθίσταται δυσχερής ο καθορισμός της κατάταξης· το προϊόν θα μπορούσε να κατατάσσεται τόσο στην κλάση 84.30 όσο και στην κλάση 84.32, επομένως στην κλάση 84.32, κατ’ εφαρμογή του γενικού κανονισμού 3 στοιχείο γ).
            
            
               (15)Κατάταξη ορισμένων νέων πνευματικών ελαστικών επισώτρων, από καουτσούκ, τα οποία προορίζονται για οχήματα που χρησιμοποιούνται για τη μεταφορά εμπορευμάτων στους τομείς των κατασκευών, της εξόρυξης ή της βιομηχανίας (αίτηση της Ρωσικής Ομοσπονδίας) — Έγγρ. NC2678Ea, NCA2748Ea
            
         
         
            
               Η Ένωση κοινοποιεί τη γνωμοδότηση της Γραμματείας του ΠΟΤ και κατατάσσει αμφότερα τα προϊόντα στη διάκριση 4011.20.
            
            
               (16)Κατάταξη ορισμένων παρασκευασμάτων είδους που χρησιμοποιείται στις ζωοτροφές (αίτηση του Καναδά) — Έγγρ. NC2679Ea, NCA2743Ea
            
            
               Βάσει της απόφασης του ΔΕΕ στην υπόθεση C-144/15, η ΕΕ θα κατέτασσε το προϊόν στην κλάση 23.09. 
            
            
               (17)Κατάταξη προϊόντος υπό την ονομασία «Tracing Light Box» (φωτοτράπεζα ιχνογράφησης) (αίτηση της Ιαπωνίας) — Έγγρ. NC2681Ea
            
            
               Η Ένωση θα κατέτασσε το προϊόν στην κλάση 94.05, δεδομένου ότι έχει λειτουργία πολλαπλών χρήσεων και δεν διαθέτει όργανα σχεδίασης.
            
            
               (18)Κατάταξη ηλεκτρονικής διάταξης ελέγχου ταχύτητας υπό την ονομασία «KEB COMBIVERT F5» (αίτηση της Τυνησίας) — Έγγρ. NC2682Ea
            
            
               Η Ένωση θα κατέτασσε το προϊόν στην κλάση 85.04, όπως προτείνεται από τη Γραμματεία του ΠΟΤ.
            
            
               (19)Πιθανή τροποποίηση της επεξηγηματικής σημείωσης για την κλάση 27.10 (πρόταση της Ιαπωνίας) — Έγγρ. NC2641Ea, NC2739Ea
            
            
               Η Ένωση δεν συμμετέχει στις συζητήσεις διότι η γνωμοδότηση για την κατάταξη από την οποία απορρέει η παρούσα τροποποίηση δεν μπορεί να εφαρμοστεί στην ΕΕ λόγω της απόφασης του ΔΕΕ στην υπόθεση C-330/13. Θα ήταν προτιμότερο να εξεταστεί το ενδεχόμενο τροποποίησης του ΕΣ στο μέλλον και να αναδιατυπωθεί η σημείωση 2 του κεφαλαίου 27.
            
            
               (20)Πιθανή απόκλιση μεταξύ του αγγλικού και του γαλλικού κειμένου στην επεξηγηματική σημείωση για την κλάση 85.01 — Έγγρ. NC2688Ea
            
            
               Η Ένωση συμφωνεί με την προτεινόμενη τροποποίηση για τη χρήση του όρου «onduleur» όπως και σε άλλα σημεία της ονοματολογίας του ΕΣ.
            
            
               IX. ΝΕΕΣ ΕΡΩΤΗΣΕΙΣ
            
            
               (1)Κατάταξη ορισμένων τροχήλατων κάδων απορριμμάτων (αίτηση της Τυνησίας) — Έγγρ. NC2726Ea
            
            
               Η Ένωση θα κατέτασσε τα προϊόντα στην κλάση 39.26 λόγω του μεγαλύτερου μεγέθους των κάδων, που δεν προορίζονται για οικιακή χρήση. Η Ένωση επισημαίνει ότι η περιγραφή του προϊόντος θα πρέπει να περιλαμβάνει τη χωρητικότητα των κάδων σε λίτρα.
            
            
               (2)Κατάταξη ορισμένων παρασκευασμάτων διατροφής σε υγρή μορφή (αίτηση της Τυνησίας) — Έγγρ. NC2727Ea
            
            
               Η Ένωση ζητεί περισσότερες πληροφορίες σχετικά με το περιεχόμενο των προϊόντων (νερό ή χυμοί, ελαιώδεις ουσίες, άλλα συστατικά επιπλέον των βιταμινών, δοσολογία). 
            
            
               (3)Κατάταξη δύο προϊόντων που περιέχουν κανναβιδιόλη (CBD) υπό τις ονομασίες «FREYHERR» και «CANABIGAL» (αίτηση της Γραμματείας) — Έγγρ. NC2728Ea
            
            
               Η Ένωση προτείνει το θέμα να διαβιβαστεί στην επιστημονική υποεπιτροπή προκειμένου να ζητηθούν πληροφορίες σχετικά με i) το αν τα προϊόντα περιέχουν αρκετά δραστικά συστατικά ώστε να έχουν θεραπευτικό ή προφυλακτικό αποτέλεσμα και ii) την ελάχιστη περιεκτικότητα σε CBD ως δραστικό συστατικό σε οποιοδήποτε προϊόν ώστε να έχει θεραπευτικό ή προφυλακτικό αποτέλεσμα.
            
            
               (4)Κατάταξη αποξηραμένων ψαριών τα οποία υποβάλλονται στη συνέχεια σε επεξεργασία με νερό (επανυδατωμένα αποξηραμένα ψάρια) (αίτηση της Νορβηγίας) — Έγγρ. NC2729Ea
            
            
               Η Ένωση θα μπορούσε να κατατάξει το προϊόν στο κεφάλαιο 3, αλλά απαιτούνται περισσότερες πληροφορίες σχετικά με το αν η γεύση και η υφή του προϊόντος είναι εκείνες των αποξηραμένων ή νωπών ψαριών.
            
         
         
            
               (5)Κατάταξη ορισμένων ατμολεβήτων για χαμάμ (αίτηση της Αιγύπτου) — Έγγρ. NC2730Ea
            
            
               Η Ένωση θα κατέτασσε τα προϊόντα στην κλάση 84.02, όπως προτείνεται από τη Γραμματεία του ΠΟΤ, σύμφωνα με το κείμενο της κλάσης και τις ΕΣΕΣ για την κλάση 84.02.
            
            
               (6)Κατάταξη προϊόντος υπό την ονομασία «Soy bean flakes» (νιφάδες σόγιας) (αίτηση της Μαδαγασκάρης) — Έγγρ. NCA2731Ea
            
            
               Η Ένωση θα κατέτασσε το προϊόν στην κλάση 23.04, όπως το προϊόν της γνωμοδότησης για κατάταξη 2304.00/1. 
            
            
               (7)Κατάταξη εστίας αιθανόλης με δύο καυστήρες (αίτηση της Κένυας) — Έγγρ. NC2732Ea
            
            
               Η Ένωση θα κατέτασσε το προϊόν στη διάκριση 7321.12, δεδομένου ότι το καύσιμο αιθανόλης είναι σε υγρή μορφή σε θερμοκρασία δωματίου και, ως εκ τούτου, συνάδει με το κείμενο της διάκρισης.
            
            
               (8)Κατάταξη διαδραστικού περιπτέρου για την υποβολή καταγγελιών (αίτηση της Αιγύπτου) — Έγγρ. NC2733Ea
            
            
               Η Επιτροπή ζητεί πρόσθετες πληροφορίες: αν και με ποιον τρόπο το προϊόν θα μπορούσε να λειτουργήσει με συσκευή USB ή αν μπορεί να χρησιμοποιηθεί μόνο μέσω της οθόνης αφής.
            
            
               XI. ΠΡΟΣΘΕΤΟΣ ΚΑΤΑΛΟΓΟΣ
            
            
               (1)Κατάταξη προϊόντος υπό την ονομασία «Baby corn cobs» (Φόβη μικρών καλαμποκιών) (αίτηση της ΕΕ) — Έγγρ. NC2736Ea
            
            
               Η Ένωση ζήτησε τη διατύπωση γνώμης για την κατάταξη.
            
            
               (2)Κατάταξη στροβιλογεννήτριας διπλής ονομαστικής ισχύος που λειτουργεί με ντίζελ (αίτηση της Γκάνας) — Έγγρ. NC2737Ea
            
            
               Η Ένωση θα κατέτασσε το προϊόν στη διάκριση 8502.13.
            
            
               (3)Κατάταξη μονάδας οθόνης υγρών κρυστάλλων τεχνολογίας κρυσταλλολυχνίας (τρανζίστορ) λεπτής επίστρωσης (TFT-LCD) (αίτηση της Κορέας) — Έγγρ. NC2740Ea
            
            
               Σύμφωνα με τον κανονισμό (ΕΚ) αριθ. 957/2006 της Επιτροπής, τους εκτελεστικούς κανονισμούς (ΕΕ) αριθ. 1201/2011 και αριθ. 1202/2011 της Επιτροπής, και λαμβάνοντας υπόψη τη σημείωση 2 στοιχείο β) του τμήματος XVI, η Ένωση θα κατέτασσε το προϊόν στη διάκριση 8529.90. 
            
            
               (4)Διαγραφή των γνωμοδοτήσεων για την κατάταξη 8528.69/1 και 8528.69/2 — Έγγρ. NC2741Ea
            
            
               Δεδομένου ότι τα προϊόντα δεν διατίθενται πλέον στην αγορά, η Ένωση τάσσεται υπέρ της διαγραφής των εν λόγω γνωμοδοτήσεων για την κατάταξη.
            
            
               (5)Κατάταξη προϊόντος υπό την ονομασία «Partially defatted coconut powder» (Μερικώς άπαχο γάλα καρύδας σε σκόνη) (αίτηση της ΕΕ) — Έγγρ. NC2746Ea
            
            
               Η Ένωση ζήτησε τη διατύπωση γνώμης για την κατάταξη.